Chaos in Pretoria toe betogers oprukBetogings op die hoek van Walt-en-Scheidingstraat in Pretoria. (Foto: Twitter) Die situasie is tans weer “kalm” nadat betogers Donderdagoggend tydens spitsverkeer chaos in die noorde en weste van Pretoria veroorsaak het. Sr.supt. Isaac Mahamba, woordvoerder van die Tshwane-metropolisie, het aan Maroela Media gesê betogers het sedert die vroeë oggendure in verskillende dele van die stad opgeruk. Gebiede soos Soshanguve, Mabopane, Hammanskraal en veral Van der Hoffweg en Bremerstraat voor die Daspoorttonnel in die Pretoria Tuine-gebied word deur die betogings geraak. Verkeer hoop sedert vroeg vanoggend in dié gebiede op aangesien verskeie paaie met brandende buitebande versper is. Volgens Mahamba is daar geen aansoek om ŉ wettige protesaksie te hou by die toepaslike owerhede ingedien nie en vanoggend se protesaksie was dus onwettig. Hy meen dat dit moeilik is om te sê hoeveel betogers aan dié onwettige betogings deelneem aangesien verskillende groepe betogers in verskillende gebiede opgeruk het. Al die betogers het egter een doel voor oë, en is na wat berig word ongelukkig oor onder meer die vlak van dienslewering in die stad. Mahamba kon egter nie die rede vir die betogings bevestig nie. Hy het wel verseker dat die metropolisie die situasie monitor en geen geweld gedurende die protesaksie sal duld nie. “Die situasie is nou kalm en ons monitor die situasie om die veiligheid van motoriste te verseker.” Paaie na die Pretoriase sakesentrum was ten tyde van publikasie steeds gesluit.